ቻይና የአሜሪካን ከዓለም ጤና ድርጅት መሸሽ ኮነነች፤ ድጋፏን እንደምታጠናክርም ገለጸች፡፡
ባሕር ዳር፡ ሚያዝያ 07/2012 ዓ.ም (አብመድ) ቻይና የአሜሪካው ፕሬዝዳንት ዶናልድ ትራምፕ ለዓለም ጤና ድርጅት የሚያደርጉትን ድጋፍ በጊዜያዊነት ማቋረጣቸውን ነቀፈች፤ እርሷ ግን ድጋፏን የበለጠ እንደምታጠናክር አስታውቃለች፡፡ ዶናልድ ትራምፕ ትናንት በሰጡት መግለጫ ‘‘የዓለም ጤና ድርጅት ለቻይና በመወገን ስለኮሮና በቂ መረጃ አልሰጠንም’’ በሚል አሜሪካ ድጋፏን ማቋረጧን አስታውቀው ነበር፡፡ የቻይና የውጭ ጉዳይ ቃል አቀባይ ዦ ሊጂያ ዛሬ በሰጡት መግለጫ ደግሞ ‘‘አሜሪካ ኃላፊነቷን መወጣት ይኖርባታል፤ ቻይናም ጉዳዩን በቅርበት የምታየው ይሆናል’’ ብለዋል፡፡‘‘የአሜሪካ ውሳኔ የዓለም ጤና ድርጅትን አቅም የሚያዳክም ነው፤ ዓለማቀፍ ትብብርንም የሚጎዳ ነው፡፡ የአሜሪካ በዚህ ዓለማቀፍ የጤና ቀውስ ወቅት ከዓለም ጤና ድርጅት መሸሽ ከፍተኛ ወቀሳን እያስከተለባትና ኃላፊነት የማይሰማት ሀገር እያስባላት ነው፡፡ የጤና ባለሙያዎችና ቢሊየነሮች (ቢልጌትን ጨምሮ) የትራምፕ ውሳኔ ልክ አለመሆኑን እየተናገሩ ነው፡፡ ብሉምበርግ እንደሚለው ግን ትራምፕና ደጋፊዎቻቸው አሁንም ከዓለም ጤና ድርጅት ትክሻ አልወረዱም፤ ‘‘አስቀድሞ በሚገባ አላስጠነቀቀንም’’ እያሉ ነው፡፡በአብርሃም በዕውቀት